薊州古漁陽地也。山川沉䧺。人物勁悍。路見男女一隊。各騎驢馬。言笑滑諧。令李彦華問之。乃北京俳優人也。問儞何之。曰跑鞋云云。忽出一小兒年僅八九者。卽於上使馬前令打跟𧿫十餘度。俄又靑衣女二十餘歲者。問宰相等看吾馳技否。卽令爲之。便於路頭鞭馬快走。卽從馬左鐙竦身凝立良久。閃過馬右鐙立如左。忽又倒立鐙上。兩足向上如植。忽又翻身橫載鞍上如僵屍。倐復據鞍定坐。再次翹右足鐙上。擧左足空中而馳。俄而一躍登鞍如故。三次抱四五歲兒同騎。及放馬之際。便立兒右鐙。自立左鐙上。以手執兒衣領。兒亦以一手按額巾使不脫。一手執女襟裾。同時齊馳。望如飛仙騎快鶻。良久便抱兒坐鞍如神。千百轉幻而釵鬟不亂。渠無變色而馬亦相得。其恍惚捷疾之狀。使人駭視聳觀。女子之呈技乃如此。